Der er en stærk selvtillid på det danske landshold i øjeblikket, siger anfører Simon Kjær, der først og fremmest er glad for sejren over Panama under svære betingelser.

Den dårlige bane gjorde betingelserne svære for det danske landshold i torsdagens venskabskamp mod Panama, men det vigtigste var at få sejren.

Sådan lyder beskeden fra landsholdets anfører, Simon Kjær.

- En sejr er en sejr, og det er vigtigt. Vi havde chancer til at lave en del. Når forholdene er, som de er, så er mand nødt til at spille ud fra det, og jeg synes egentlig, at vi prøvede at kombinere os igennem, men det blev bare svært på sådan en bane.

- Det eneste, der tæller, er, at vi vinder, og at vi ikke har tabt i 12 kampe. Som hold føler vi, at det går godt, og vi er inde i en rigtig god tid med holdet, siger Kjær.

Landsholdet har nu ikke tabt en kamp siden oktober 2016, da Montenegro tog fra Parken med tre point. Den stime glæder Simon Kjær sig over.

- Det er da fantastisk, og det var også noget, der motiverede os i dag. Det er et skulderklap til det her hold, og det viser, hvor langt vi er kommet, og hvor meget vi har rykket os.

- Det er et ungt hold, men at kunne blive ved med at bygge på og blive ved med at vinde fodboldkampe, gør, at vi bliver ved med at rykke os i den rigtige retning. Det er en dejlige bekræftelse, siger anføreren.

Generelt hersker der stor selvtillid blandt Åge Hareides udvalgte, siger Sevilla-spilleren.

- Lige nu tror jeg ikke, at der er mange af os, der tror på, at vi kan tabe. Vi er i en rigtig god stime, og vi ved, at hvis vi skal spille lange bolde som mod Polen, så kan vi det, og hvis vi skal kombinere os igennem som mod Irland, så kan vi også det.

- Så vi har lidt fornemmelsen af, at vi kan spille på alle facetterne. Der er en rigtig god selvtillid pt.

Kampen mod Panama var stablet på benene som forberedelse til Peru-kampen til VM, og i den forbindelse lagde Kjær særligt mærke til det latinamerikanske temperament.

- Det er lige så meget for at se, hvordan de sydamerikanske hold er. Der er ingen tvivl om, at vi på tirsdag møder en bedre modstander, siger Kjær med henvisning til Chile-kampen i Aalborg.

- Panama er et hold, der spiller meget på følelser og går lidt til den. Det er fint nok lige at se det.

- Det gearer en lidt op. Det er fint nok, og det er en fin erfaring at få. Jeg tror, de på den måde har meget tilfælles med de sydamerikanske hold.

Simon Kjær blev skiftet ud efter en times tid mod Panama, og det var ifølge anføreren helt efter planen.

anton@bold.dk